CELEX: 32015R1475
Language: sk
Date: 2015-08-27 00:00:00
Title: Nariadenie Komisie (EÚ) 2015/1475 z 27. augusta 2015, ktorým sa mení nariadenie (EÚ) č. 284/2013, pokiaľ ide o prechodné opatrenia, ktoré sa uplatňujú na postupy týkajúce sa prípravkov na ochranu rastlín (Text s významom pre EHP)

28.8.2015   
            
            
               SK
            
            
               Úradný vestník Európskej únie
            
            
               L 225/10
            
         NARIADENIE KOMISIE (EÚ) 2015/1475
   z 27. augusta 2015,
   ktorým sa mení nariadenie (EÚ) č. 284/2013, pokiaľ ide o prechodné opatrenia, ktoré sa uplatňujú na postupy týkajúce sa prípravkov na ochranu rastlín
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 78 ods. 1 písm. b),
   keďže:
   
               (1)
            
            
               Nariadením Komisie (EÚ) č. 284/2013 (2) sa zrušilo nariadenie Komisie (EÚ) č. 545/2011 (3) a stanovili nové požiadavky na údaje o prípravkoch na ochranu rastlín.
            
         
               (2)
            
            
               S cieľom umožniť členským štátom a zainteresovaným stranám, aby sa pripravili na plnenie týchto nových požiadaviek, sa nariadením (EÚ) č. 284/2013 stanovujú prechodné opatrenia, pokiaľ ide o predkladanie údajov na účely žiadostí o schválenie, obnovenie schválenia či zmenu podmienok schválenia účinných látok, ako aj predkladanie údajov na účely žiadostí o autorizáciu podľa článku 28 nariadenia (ES) č. 1107/2009 vrátane obnovenia autorizácie či zmeny autorizácie prípravkov na ochranu rastlín.
            
         
               (3)
            
            
               Očakávalo sa, že všetky žiadosti o obnovenie autorizácií prípravkov obsahujúcich účinné látky obnovené v súlade s nariadením Komisie (EÚ) č. 1141/2010 (4) budú predložené do 31. decembra 2015. Nariadenie (EÚ) č. 545/2011 by sa následne uplatňovalo na uvedené žiadosti. Zdá sa však, že niektoré z týchto žiadostí budú musieť byť predložené po 31. decembri 2015.
            
         
               (4)
            
            
               S cieľom zabezpečiť, aby všetky žiadosti o obnovenie autorizácie prípravkov na ochranu rastlín s obsahom látok obnovených v súlade s nariadením (EÚ) č. 1141/2010 podliehali rovnakým požiadavkám na údaje, je vhodné stanoviť prechodné opatrenia, aby sa požiadavky na údaje stanovené v nariadení (EÚ) č. 545/2011 uplatňovali na všetky takéto žiadosti.
            
         
               (5)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Do článku 4 ods. 1 nariadenia (ES) č. 284/2013 sa dopĺňa nasledujúci pododsek:
   
      „Nariadenie (EÚ) č. 545/2011 sa naďalej uplatňuje, pokiaľ ide o postupy týkajúce sa obnovenia autorizácií prípravkov na ochranu rastlín podľa článku 43 ods. 2 nariadenia (ES) č. 1107/2009, po obnovení účinnej látky vykonanom podľa nariadenia (EÚ) č. 1141/2010.“
   
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 27. augusta 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Nariadenie Komisie (EÚ) č. 284/2013 z 1. marca 2013, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh stanovujú požiadavky na údaje o prípravkoch na ochranu rastlín (Ú. v. EÚ L 93, 3.4.2013, s. 85).
   
      (3)  Nariadenie Komisie (EÚ) č. 545/2011 z 10. júna 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o požiadavky na údaje o prípravkoch na ochranu rastlín (Ú. v. EÚ L 155, 11.6.2011, s. 67).
   
      (4)  Nariadenie Komisie (EÚ) č. 1141/2010 zo 7. decembra 2010, ktorým sa ustanovuje postup na obnovenie zaradenia druhej skupiny účinných látok do prílohy I k smernici Rady 91/414/EHS a vytvára zoznam takýchto látok (Ú. v. EÚ L 322, 8.12.2010, s. 10).